Dülmenponni

Dülmenponni er en tysk hesterase som regnes som en direkte etterkommer av tarpanhesten (Equus ferus ferus). Rasen har vært dokumentert siden 1300-tallet og har fått navn etter byen Dülmen i Westfalen, der den først ble oppdaget.

Under oppdelingen av Tyskland på 1900-tallet tapte dülmenponniene sine naturlige revirer og rasen holdt på å dø ut. En flokk ble imidlertid reddet av hertugen av Croÿ, som siden midten av 1800-tallet hadde bidratt til å beskytte disse hestene. Hertugens eiendom i Merfelder Bruch utgjør cirka 360 hektar og der får flokken ferdes fritt, noe den gjør til dags dato.

Den siste lørdagen i mai hvert år samles hele flokken i en stor innhegning omkranset av tilskuere, dit den jages av unge menn til fots. Der skilles unghingstene fra flokken (med håndmakt) for å unngå kamphandlinger mellom hingstene når de blir større, siden dette vil kunne skade flokkens interesser. Deretter slippes flokken fri igjen, mens unghingstene blir fanget for hånd og brennmerket med hertugens merke, temmet og solgt videre til private eiere. Dülmenponnien skal ha et ypperlig lynne og egner seg godt til flere formål, blant annet ridning.

Dülmenponnien er helst blakk, men den kan også være mørk. Den har tydelige villhestpreg, som den tydelige sømmen langs ryggen på dyret, den mørkere fargen nedover bena med sebra-lignende mønster, de kraftfulle kjevene i et litt stort hode i forhold til den tønne-lignende kroppen med mer. Manen er imidlertid lang og hengende, noe som ikke er forventet hos en ekte villhest. Man antar derfor at den kan ha blandet seg med andre villhester, som den nå utdødde sennerhesten. Dülmenponnien blir cirka 125 til 135 cm høy.
 

Hester